*Акционарско друштво може регистровати статус „социјалног предузетништва“, под условом да са Законом о социјалном предузетништву усклади* ***свој статут.***

*Ако сте већ регистровали у АПР-у, а не желите да важећи статут ставите ван снаге и усвојите нов статут АД са статусом социјалног предузетништва, можете усвојити измене важећег статута АД, додавањем у тај акт члана 1а у доле датом тексту. Оснивачки акт АД је историјски акт друштва и он се не мења.*

*Треба повести рачуна да се регистрацијом статуса умањују права акционара на добит, те да измене статута морају бити усвојене већином, која је прописана статутом, односно законом за доношење те врсте одлуке.*

*Напомињемо да у ставу 2. тог члана можете одабрати један, неколико или све побројане начини пословања, тако што ћете избрисати оно чиме сматрате да се нећете бавити у будућности*.

*ИЗМЕНЕ СТАТУТА*

Члан 1а

Привредно друштво послује у складу са начелима социјалног предузетништва, остваривањем друштвене улоге у областима ***интеграције друштвено осетљивих група, заштите животне средине и/или руралног развоја и/или образовање и/или културу и/или социјалне иновације, као и у другим области од ширег друштвеног интереса***.

Социјално предузетништво ће привредно друштво остваривати нарочито кроз:

* производњу добара намењених друштвено осетљивим групама; и/или
* пружање друштвено осетљивим групама:
  + социјалних услуга; и/или
  + образовних услуга; и/или
  + здравствених услуга; и/или
* радну интеграцију друштвено осетљивих група; и/или
* пословање које доприноси одрживом развоју девастираних подручја и локалних заједница; и/или
* пословање којим се решавају проблеми у другим областима од општег интереса.

Привредно друштво је дужно да **најмање 50% добити** остварене током пословне године реинвестира и/или донира другом субјекту социјалног предузетништва у складу са законом који уређује социјално предузетништво, а у складу са тим усваја планове за реинвестирање добити и објављује их и реализује у складу са тим законом.

**Најмање 1/3 чланова органа управљања** привредног друштва обавезно чине лица у односу на која се остварује друштвена улога тог привредног друштва, а то су лица именована у тај орган по критеријума прописаним законом који уређује социјално предузетништво.

Привредно друштво је **обвезник извештавања** у складу са законом о социјалном предузетништву, као и свих других обавеза прописаних тим законом.

Имајући у виду да су одредбе овог члана услов за регистрацију статуса социјалног предузетништва, друге одредбе овог акта које су у супротности са њима се неће примењивати у делу у коме су контрадикторне за све време док привредно друштво буде имало регистрован тај статус.